ประกันสุดอั้นขึ้นเบี้ยรถยนต์
สินมั่นคงขยับเพิ่มรถเก๋ง 5% บรรทุก 20%มั่นใจลูกค้าไม่หนีจากเพิ่มช่องซ่อมห้าง
27 มี.ค. 2556

สินมั่นคงขยับเพิ่มรถเก๋ง 5% บรรทุก 20%มั่นใจลูกค้าไม่หนีจากเพิ่มช่องซ่อมห้าง
สินมั่นคงอั้นไม่ไหว ประกาศขึ้นเบี้ยประกันรถเก๋ง 5% รถบรรทุก 20% ส่วนรถกระบะรอดตัว
นายเรืองเดช ดุษฎีสุรพจน์ ประธานกรรมการบริหารและกรรมการผู้จัดการ บริษัท สินมั่นคงประกันภัย เปิดเผยว่า ในช่วงต้นปีที่ผ่านมาบริษัทได้ปรับขึ้นค่าเบี้ยประกันภัยชั้น 1 สำหรับรถยนต์ไปแล้ว 5% และรถบรรทุกขนาดใหญ่อีก 20% เพื่อให้สอดคล้องกับต้นทุนที่เพิ่มขึ้น โดยเฉพาะอัตราค่าสินไหมต่อเบี้ยประกันของรถยนต์ได้เพิ่มขึ้นมาอยู่ที่ 7077% เมื่อเทียบกับค่าสินไหมโดยรวมของรถยนต์ทุกประเภทในปี 2554 อยู่ที่ 58.8% ปี 2555 อยู่ที่ 61.4% 
ขณะที่ค่าสินไหมต่อเบี้ยประกันภัยของรถบรรทุกก็เพิ่มมาอยู่ที่ 80-90% จากเดิมที่ไม่ได้สูงขนาดนี้
อย่างไรก็ตาม ในส่วนกลุ่มรถกระบะบริษัทไม่ได้มีการปรับค่าเบี้ยประกันขึ้น เนื่องจากอัตราค่าสินไหมต่อเบี้ยประกันไม่ได้มีการปรับขึ้น และยังคงอยู่ที่ระดับ 62%
“เราจำเป็นต้องขึ้นค่าเบี้ยเฉพาะในกลุ่มรถยนต์ที่มีค่าสินไหมเพิ่มขึ้น เพื่อให้การบริหารค่าสินไหมได้ดีขึ้น และจะได้ไม่กระทบต่อบริการ” นายเรืองเดช กล่าว
ทั้งนี้ อัตราค่าสินไหมที่เพิ่มขึ้นสำหรับรถบรรทุก ส่วนใหญ่ก็มาจากพฤติกรรมของคนขับรถมากกว่าที่ทำให้เกิดอุบัติเหตุและมีค่าเสียหายสูง ซึ่งแม้บริษัทจะขึ้นค่าเบี้ยไปแล้ว แต่คาดว่าเบี้ยต่ออายุในปีนี้อย่างต่ำอยู่ที่ 75% เพิ่มขึ้นจากปีที่ผ่านมาอยู่ที่ 73% และตั้งเป้าในอีก 2 ปีข้างหน้าจะเพิ่มเป็น 80% เนื่องจากบริษัทมั่นใจในยี่ห้อและบริการของสินมั่นคง ซึ่งเคยทำเบี้ยต่ออายุสูงสุดมาแล้วถึง 8284%
นายเรืองเดช กล่าวว่า บริษัทยังมั่นใจว่าในปีนี้ยังคงมีส่วนแบ่งอันดับ 2 ในตลาดอยู่ และมีอัตราเติบโต 20% ไปอีก 2-3 ปี ข้างหน้า โดยคาดว่าในปีนี้จะทำเบี้ยได้ 9,686 ล้านบาท โดยมาจากเบี้ยประกัน พ.ร.บ. และประกันภาคสมัครใจเป็นหลักประมาณ 8,640 ล้านบาท ส่วนที่เหลือมาจากเบี้ยประกันที่ไม่ใช่รถยนต์
นอกจากนี้ บริษัทได้เพิ่มจำนวนอู่ซ่อมห้างให้มากขึ้นเป็น 336 แห่ง จากเดิมแค่ 36 แห่ง และเพิ่มอู่ในเครือเป็น 532 แห่ง